Verdagte vas ná Pinnacle Point-moord    Johannes en Marietha Willemse (Foto: Verskaf) Ses maande nadat Marietha Willemse (79) grusaam op die Pinnacle Point-landgoed in Mosselbaai vermoor is, is ŉ verdagte eindelik in hegtenis geneem. ŉ 40-jarige man is vandeesweek op Wepener in die Vrystaat in hegtenis geneem, het sers. Chris Spies, polisiewoordvoerder, gesê. Die verdagte sal Maandag in die Mosselbaai-landdroshof verskyn op aanklag van moord, huisbraak en diefstal. Willemse se eggenoot van die afgelope 55 jaar, Johannes, het tydens die aanval in Junie vanjaar verskeie steekwonde opgedoen en het ná die aanval hospitaalbehandeling ontvang. Die 86-jarige wewenaar ly aan Alzheimer se siekte en demensie. Die egpaar is op 4 Junie in hul dogter se huis op die landgoed oorval terwyl sy op haar wittebrood was. Die egpaar se huis is reg langs hul dogter se huis op die landgoed geleë en hulle het ŉ ogie langsaan gehou. Die familie het ná die moord private speurders aangestel en ook ŉ beloning van R50 000 uitgeloof vir nuwe inligting wat kan lei tot die inhegtenisneming en suksesvolle vervolging van die moordenaar(s). “Ons kry nie berusting nie, want daar gebeur niks nie,” het Mia Heuer, die egpaar se dogter, in September vanjaar aan Maroela Media gesê. “Almal gaan aan asof my ma nooit bestaan het nie. “Ek vermoed dit gaan maar so met almal in hierdie land wat deur misdaad geraak word. Jy moet maar net leer om sonder daardie persoon te cope.”